M. Číž, poslanec: (2005-02-08):
Tak aby sme odstránili akékoľvek nedorozumenia v tomto smere, dovoľte mi, aby som vám položil v zmysle informácií, ktoré som dostal, 6 otázok. Bolo by dôležité, dobré, pán minister, keby ste mi na ne džentlmensky odpovedali, budú zaznamenané v písomnej správe o rokovaní v Národnej rade a je možné potom teda usúdiť z tých odpovedí, či sa tým treba alebo netreba zaoberať nejakým iným spôsobom. Prvá otázka, pán minister: Ako je použitých 20 mil. Sk navýšených Národnou radou Slovenskej republiky účelovo na tvorbu lesných, hospodárskych plánov? Druhá otázka, pán minister: Prečo podľa informácií, ktoré mám, porušujete zákon o štátnej službe, keď ste doteraz nevymenovali prednostov obvodných lesných úradov v Lučenci a v Bardejove, hoci títo úspešne zvládli výberové konanie a vy podľa zákona by ste mali byť povinný ich vymenovať? Tretia otázka, pán minister. Obrátili sa na mňa ľudia z okolia Zvolena, odkiaľ pochádzam s otázkou, prečo ste zrušili uzavretú súťaž na predaj nepotrebných budov Lesníckeho výskumného ústavu vo Zvolene, ktoré sa nepodarilo predať za posledných 5 rokov, čo je jasné porušenie zákona o verejnej súťaži. Citujem z listu: „Údajne ich má dostať s vami spriaznená skupina podnikateľov.“ Štvrtá otázka. Zo zadania podmienok obchodnej verejnej súťaže na dodávku informačného systému a služieb súvisiacich s jeho implementáciou, údržbou a rozvojom pre štátny podnik Lesy Slovenskej republiky vyplýva, že proces transformácie štátneho podniku na akciovú spoločnosť by mal prebiehať podľa projektu, ktorý zatiaľ Národná rada, ale aj vláda zastavila. V predloženom projekte však tvrdíte, že až novovytvorená správna a dozorná rada rozhodne o tom, ako bude nový podnik fungovať, aké budú kompetencie organizačnej štruktúry a pod., k čomu, samozrejme, potom vyvstáva otázka: Načo ideme vynakladať viac ako 130 mil. korún na nový informačný systém, keď zadanie by malo byť známe až po rozhodnutí budúcej správnej a dozornej rady? Otázka je opäť: Nie je náhodou tento tzv. projekt iba hmlou slúžiacou na obídenie Národnej rady a tiché presadenie pôvodného scenára, ktorý ste ako predstaviteľ Strany maďarskej koalície predložili? Piata otázka. Problém, ktorý mal odstrániť nerovnoprávnosť v obchode s drevom, a to jednotné normy pre meranie a zatrieďovanie surového dreva pre domácich a zahraničných odberateľov, ste za 28 mesiacov, čo ste vo funkcii, nedokázali vyriešiť. Ide pritom o vec, ktorá poškodzuje lesníctvo ročne o miliardovú sumu v cene dreva a drevospracujúci priemysel na Slovensku činí nekonkurencieschopným vo vzťahu k zahraničnej konkurencii, ktorá presadením si svojho merania a najmä zatrieďovania dreva nakupuje drevo u nás o 800 až 1 000 korún za 1 m3 lacnejšie. Otázky sú: Ako chcete v súčasnej situácii po kalamite v TANAP-e a v štátnom podniku Lesy Slovenskej republiky zabezpečiť, aby sa dodržiavali platné zákony označovania a merania dreva, keď sa státisíce metrov kubických valia do Maďarska, Česka, Rakúska, a aby nedochádzalo k rozkrádaniu a podhodnocovaniu dreva? Kedy budú k dispozícii spomínané jednotné normy a kedy sa bude drevo elektronicky označovať a evidovať hneď po ťažbe a pri preprave, ako je to bežné napr. aj v už spomínaných krajinách, teda v Maďarsku, Česku a Rakúsku? Za peniaze, ktoré sa nemilobohu doteraz vyhodili na neúspešný transformačný projekt, bolo možné kúpiť potrebný softvér, hardvér a označujúce štítky možno aj dvakrát. A posledná otázka, pán minister, vo väzbe na transformáciu štátnych lesov, poľovníctvo. Bez výberového konania podľa mne doručených informácií bolo doteraz prenajatých 95 štátnych revírov väčšinou rodinným príslušníkom pána ministra a ľuďom z poslaneckého klubu SMK. Ide o predaj práva 100-percentného odstrelu, a nie prenájom revírov. Citujem opäť z listu: „Brat pána zodpovedného ministra a jeho bratranec majú 6 revírov.“ Pán minister, toto sú informácie, ktoré som dostal. Neviem ich verifikovať. Ak dovolíte, by som vás požiadal, aby ste na ne odpovedali. Ak sa mýlim, veľmi rád zoberiem tú otázku, samozrejme, späť. Doteraz bolo prenajatých 95 štátnych revírov väčšinou rodinným príslušníkom pána ministra a ľuďom z poslaneckého klubu SMK. A brat váš aj jeho bratranec už majú 6 revírov. Tak len keby ste sa k tomu vyjadrili. Ďakujem pekne. (Potlesk.)